Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 170/11)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa (1) tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Vanille de l’île de La Réunion”

EU-nro: PGI-FR-02447 – 3. tammikuuta 2019

SAN ( ) SMM ( X )

1. Nimi (nimet)

”Vanille de l’île de La Réunion”

2. Jäsenvaltio tai EU:n ulkopuolinen maa

Ranska

3. Maataloustuotteen tai elintarvikkeen kuvaus

3.1. Tuotelaji

Luokka 1.8 Muut liitteeseen I kuuluvat tuotteet (mausteet jne.)

3.2. Kuvaus 1 kohdassa nimetystä tuotteesta

Vanille de l’île de la Réunion -vaniljalla tarkoitetaan lajin Vanilla fragrans (Salisbury) Ames, syn. Vanilla planifolia Andrews kokonaisia, jalostettuja ja siemenellisiä vaniljapalkoja, joiden vähimmäispituus on 14 cm. Palkojen pinnalla saa olla enintään 20 %:n pituudelta tahroja tai kulumia.

Vanille de l’île de La Réunion -vaniljaa saa myydä ainoastaan seuraavissa kolmessa eri muodossa:

— Kuivatut vaniljat (”sèches”) Vain kokonaiset palot, joissa saa olla halkeama enintään 3 cm:n pituudella. Paloilla on öljymäinen pintakiilto ja tasainen väritys, joka vaihtelee ruskeasta tummaan suklaanruskeaan. Niiden rakenne on joustava. Kuivatut vaniljapalot ovat taipuisia ja voivat taittua rikkoontumatta. Markkinoille saatetuissa tuotteissa kosteuspitoisuus on 25–42 % ja vaniljapitoisuus kuivapainosta vähintään 1,8 %.

— Tuoreet vaniljat (”fraîches”) Vain kokonaiset palot, joissa saa olla halkeama enintään 6 cm:n pituudella. Tuoreet vaniljapalot ovat meheviä, kiiltäväpintaisia ja väriltään tasaisen ruosteeseen vivahtavan ruskeita. Kosketustuntumaltaan ne ovat jäykkiä eivätkä ne taivu. Markkinoille saatetuissa tuotteissa kosteuspitoisuus on 60–80 % ja vaniljapitoisuus kuivapainosta vähintään 2 %.

— Kristallisoituneet vaniljat (”givrées”) Kokonaiset kuivatut (”sèches”) tai tuoreet (”frâiches”) vaniljapalot, jotka kristallisoituvat luonnollisesti aromaattisen kypsymisvaiheen aikana. Palon pinnalle syntyy vaniljakiteitä, jotka voivat olla eri muotoisia: monikiteisiä tähden, neulan tai sokerikiteen muotoisia. Paloissa voi olla halkeama enintään puoliväliin niiden pituudesta. Kristallisoituneen kuivatun vaniljan (”sèche”) kosteuspitoisuus on 25–42 % ja kristallisoituneen tuoreen vaniljan (”fraîche”) 60–80 %. Kristallisoituneen kuivatun vaniljan (”sèche”) vanilliinipitoisuus kuivapainosta on vähintään 1,8 % ja kristallisoituneen tuoreen vaniljan (”fraîche”) 2 %.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavien toimien on tapahduttava maantieteellisellä alueella:

— vihreän vaniljan tuotanto (istutus, korjuu);

— jalostus (”tappaminen” eli mortifiointi, höyrytys, kuivatus, kypsytys, lajittelu).

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Ennen markkinoille saattamista kuivatut (”sèches”), tuoreet (”fraîches”) ja kristallisoituneet (”givrées”) vaniljat pakataan erilaisiin ilmatiiviisiin ja rikkoutumattomiin pakkauksiin aromien häviämisen ja liiallisen kuivumisen minimoimiseksi.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Merkinnöissä on oltava alkuperänimitys ”Vanille de l’île de La Réunion” ja Euroopan unionin suojatun maantieteellisen merkinnän symboli samassa visuaalisessa kentässä.

Merkinnöissä on tarvittaessa oltava maininta ”tuore vanilja”, jota täydennetään mahdollisesti maininnalla ”kristallisoitunut”.

4. Maantieteellisen alueen tarkka rajaus

Vanille de l’île de La Réunion -vaniljan tuotantoalue määritellään ilmastollisten ja historiallisten kriteerien perusteella.

Tämä maantieteellinen alue kattaa seuraavat La Réunionin saaren itäpuolella sijaitsevat kunnat: Bras-Panon, Saint-André, Saint-Benoît, Saint-Joseph, Saint-Philippe, Sainte-Marie, Sainte-Rose, Sainte-Suzanne.

Enimmäiskorkeuden rajana alueen edellä mainituissa kunnissa on 700 metriä.

5. Yhteys maantieteelliseen alueeseen

Vanille de l’île de La Réunion -vaniljan ja maantieteellisen alueen välinen yhteys perustuu vaniljan laatuun, jonka taustalla ovat luonnolliset tekijät ja tuottajien taitotieto sekä vaniljan maine.

L’île de la Réunionin saaren ilmastolle ovat tyypillisiä leudot lämpötilat. Nämä lämpötilat selittyvät saaren maantieteellisellä sijainnilla lähellä Kauriin kääntöpiiriä sekä erityisesti valtameren ja pasaatituulten tasapainottavalla vaikutuksella.

Saaren itäosassa, jota kutsutaan ”tuuliseksi rannikoksi”, sataa eniten: sen viljelyyn soveltuvan osan keskimääräinen sademäärä on yli 3 000 mm vuodessa. Ilmasto on siis yhtä aikaa lauhkea ja kostea jopa 700 metrin korkeudella ja siksi erityisen suotuisa ympäristö vaniljaorkidean vakiintumiselle ja kasvulle. Nämä erityiset ilmasto-olosuhteet selittävät Vanille de l’île de La Réunion -vaniljan ominaispiirteet. Viljelyvaiheessa ne tukevat vaniljapalon aromaattisten lähtöaineiden muodostumista (mm. vanilliinin lähtöaine glukovanilliini). Jalostusvaiheessa ne taas edistävät yhtäältä vaniljan hienostuneen bukeen muotoutumiselle välttämätöntä entsyymiaktiviteettia ja toisaalta mahdollistavat vaniljapalon hitaan kuivumisen, mikä on tarpeen Vanille de l’île de La Réunion -vaniljan aromien täydeksi kehittymiseksi. Lisäksi ilmasto-olosuhteet mahdollistavat notkean ja taipuvan kuivatun vaniljan (”vanille sèche”) valmistamisen.

Viljelijöiden taitotiedolla on myös tärkeä merkitys Vanille de l’île de La Réunion -vaniljan ominaispiirteiden kannalta.

Vaniljatuotannon taitotieto on peräisin La Réunionin saarelta. La Réunionissa keksittiin hedelmöitysprosessi ja kehitettiin vaniljan jalostamisessa käytettävät menetelmät ”tappaminen” eli mortifiointi ja höyryttäminen huippuunsa. Vaikka nämä menetelmät ovat nykyään laajalle levinneitä, juuri La Réunionin viljelijöiden taitotieto takaa laadukkaan tuotteen. Liaanien kiinnittäminen, joka tunnetaan yleisemmin nimellä ”liaanien vyöttäminen”, mahdollistaa kasvin juurien uusiutumisen sekä sen, että kukat ovat käden ulottuvilla käsin tehtävän hedelmöityksen mahdollistamiseksi. Yksittäisen kasvuston kukinnon tai palkojen määrän rajoittaminen (käsin harvennus) edistää halutun kokoisten palkojen kehittymistä. Jalostusvaiheen tarkoitus on tuoda esiin Vanille de l’île de la Réunion -vaniljan maku kaikessa täyteläisyydessään. Vähintään 20 päivää kestävä kuivatus ensin auringossa ja sitten varjossa sekä vähintään 7 kuukautta kestävä kypsytys suljetuissa puulaatikoissa takaa vaniljan laadun. Nämä kaksi vaihetta estävät kreosoottisen maun, joka on tyypillinen muille vaniljoille, jotka on kuivatettu liian nopeasti ja kypsytetty tyhjiöpusseissa (anaerobinen käyminen). Mahdollinen kuivattujen (”sèches”) tai tuoreiden (”fraîches”) vaniljoiden pinnalla tapahtuva kristalloituminen ilmenee kypsytyksen aikana. Lisäksi koko tuotantoprosessin ajan tapahtuva lajittelu varmistaa vaniljan korkealaatuisuuden. Lajittelu koskee niin vaniljapalkojen kunnon tarkastusta (virheellisten palkojen poistaminen) kuin erän tasalaatuisuutta (tasalaatuinen kuivattaminen).

La Réunionin saaren kuvernööri Emile Merwartin vuonna 1925 suunnitteleman vaakunan vaniljaliaani todistaa vaniljan tärkeydestä saaren taloudelle. Vaakunan tunnuslause on sama kuin Itä-Intian kauppakomppanian: ”florebo quocumque ferar” (kukoistan kaikkialla, minne minut istutetaan).

Vanille de l’île de La Réunion -vaniljan laatu on taannut tuotteelle maineen, joka perustuu ennen kaikkea sen erityislaatuiseen aromaattiseen bukeeseen. Tämä erityislaatuinen aromaattisuus heijastaa yhtäältä vaniljaorkidean täydellistä sopeutumista saaren itäosan vulkaanisiin rinteisiin ja toisaalta saaren asukkaiden kehittämää taitotietoa.

Suklaanruskeaa Vanille de l’île de la Réunion -vaniljaa käyttävät monet huippukokit ja tunnetut sokerileipurit. Vaniljaa on tuotettu myös tuoreena (”frâiche”) yli kahdenkymmenen vuoden ajan. Tällöin sen kosteusprosentti on korkeampi. Hienostunut pehmeänmakuinen tuote on noussut suosioon ranskalaisten huippukokkien, kuten Alain Passardin, Guy Martinin, Pierre Hermén ja Jacques Geninin ansiosta. He pitävät arvossa niin kuivatun (”sèches”) kuin tuoreen (”frâiches”) vaniljan korkeaa laatua. Tunnustettu huippukokki Olivier Roellinger, joka on innostunut mausteiden käyttäjä, suosittelee tätä vaniljaa. Hän arvioi Vanille de l’île de la Réunion -vaniljaa seuraavasti: ”Ehdottomasti paras, sen aromi on hienostunut ja pehmeä (...). Vanille de l’île de La Réunion -vanilja erottuu hienoutensa ja pehmeytensä ansiosta. Sen viljely ja valmistus on kehitetty huippuunsa kyseisessä Ranskan merentakaisessa departementissa. Visuaalisesti tämä vanilja on yleensä kaunein ja huolellisimmin tuotettu.”

Kristallisoitunut vanilja (”givrée”) on korkealaatuinen tuote. Vaniljapalon korkea vanilliinipitoisuus aiheuttaa vaniljakiteiden muodostumisen palon pintaan hienoina kuuramaisina kukintoina. Kyseessä on aromiltaan kaikkein intensiiviin ja hienostunein vanilja, mikä tekee siitä arvostetun kulinaristien ja huippukokkien keskuudessa.

Monet artikkelit ja tv-ohjelmat antavat tunnustusta tuotteen erityislaatuisille ominaisuuksille. Erään Michelin-ravintolan huippukokin Guy Martinin isännöimä ohjelma ”Epicerie Fine” (Herkkukauppa) TV5 Monde -kanavalla on hiljattain omistanut yhden jakson Vanille de l’île de La Réunion -vaniljalle. Ohjelmassa Guy Martin ylistää tuotetta yhdessä tunnettujen kokkien, sokerileipureiden ja herkkutuotteiden valmistajien kanssa.

Vaniljaviljelmällä vierailu on erottamaton osa La Réunionin saaren matkailureittejä. Monet vaniljanjalostajat järjestävät turisteille vierailuja viljelmilleen, ja he ovat myös perustaneet kauppoja tuotteidensa myymiseksi.

Eritelmän julkaisutiedot

(asetuksen 6 artiklan 1 kohdan toinen alakohta)

https://extranet.inao.gouv.fr/fichier/CDC-VanilleidlReunion.pdf

(1) EUVL L 343, 14.12.2012, s. 1.